ЦIыхубэр зэкъуэтмэ, лъэпкъхэр зэрыIыгъмэ, къэралри быдэ хъунущ
«Урысейм дрителъхьэщ». ЦIыхубэ Фронт» урысейпсо жылагъуэ зэщIэхъееныгъэм и Къэбэрдей-Балъкъэр щIыналъэ къудамэр щызэхаша конференц Налшык къалэ щекIуэкIащ.
ЗэIущIэр къызэIуихащ икIи иригъэкIуэкIащ конференцым и Iэтащхьэу хаха Канунников Анатолий. Абы къыхигъэщащ УФ-м и Президент Путин Владимир зи пашэ зэщIэхъеены-гъэм къэралым и зыужьыныгъэм и дежкIэ мыхьэнэшхуэ зэриIэр.
— Нобэ къызэдгъэпэщ щIыналъэ къудамэр Штаб нэхъыщхьэм къыщащта уставым тету лэжьэнущ, — жиIащ Канунниковым. — Абы и къалэн нэхъыщхьэр ди щIыналъэм, къэралым зегъэужьыным цIыхубэм я гуащIэ хегъэлъхьэнырщ. Дэ къытпэщылъщ экономикэ лъэрызехьэ зэфIэдгъэувэныр, ерыскъыфIрэ хьэпшыпыфIрэ къыщIэзыгъэкI IэнатIэхэр къызэдгъэпэщыжыныр, цIыхубэм я псэукIэр егъэфIэкIуэныр. Абы папщIэ дэ зэщIэдгъэуIуэн хуейщ урысей жылагъуэм и зэфIэкIымрэ и къарумрэ. Апхуэдэ мурадхэр къыдэхъулIэнущ дыщыпсэу щIыналъэм пщIэ хуэтщIмэ. ЦIыхубэр зэкъуэтмэ, лъэпкъхэр зэрыIыгъмэ, къэралри быдэ хъунущ, псэукIэри ефIэкIуэнущ, къыдэкIуэтей щIэблэм я пащхьэ щытхь жэуаплыныгъэми дыпэлъэщынущ.
Конференцым щызэхуэса лIыкIуэхэр IэIэткIэ арэзы техъуащ Канунниковым утыку кърихьа Iуэхугъуэхэм: «Урысейм дрителъхьэщ». «ЦIыхубэ Фронт» урысейпсо жылагъуэ зэщIэхъееныгъэм Къэбэрдей-Балъкъэрым щиIэну щIыналъэ къудамэр къызэIухыным, абы и щIыналъэ штабым хагъэхьэнухэм (цIыху 24-рэ), зэщIэхъееныгъэм и уставым, щIыналъэ къудамэм и къэзыпщытэ комиссэм хэтхэм.
НэщIэпыджэ Замирэ.
